Haaie haasbek sonder ervare kern | Netwerk24
Deur Christo Buchner 24 Junie 2019 09:23
Hoewel die Haaie se seisoen in ’n groot teleurstelling geëindig het, sê hul afrigter, Robert du Preez, dat daar nie vinger gewys kan word na die spelers se toewyding en werketiek nie. Foto: Getty Images
Dit is die vierde agtereenvolgende jaar dat die Haaie se ligte in die kwarteindronde van die Superreeks afgesny word.
Tog het Du Preez gesê hy is trots op sy spelers en veral op hul werketiek deur die seisoen.
“Ek kan nie fout daarmee vind nie. Die spelers was toegewyd en hulle het baie hard gewerk. Ons het verskeie jong spelers deurgebring en ek glo ons het nie altyd die beloning gekry vir die harde werk wat ingesit is nie,” het hy gesê.
“Daar was ook ’n handvol van ons gereelde spelers nie beskikbaar vir hierdie wedstryd nie. Dit het ’n verskil gemaak,” het Du Preez gesê van die afwesigheid van Beast Mtawarira, Akker van der Merwe, Ruan Botha, Jean-Luc du Preez en Philip van der Walt.
Veral teleurstellend is dat ons verdediging juis een van ons sterkpunte deur die seisoen was en dit het ons in die steek gelaat.
Boonop het sy beste voorspeler, Daniel Du Preez, asook Tyler Paul die veld sommer in die eerste kwartier met beserings verlaat en was dit ’n erg uitgedunde agttal waarmee daar diens gedoen moes word.
Ondanks dit was die slag al byna geslaan toe dié twee vervang moes word. Teen daardie tyd het die Brumbies reeds twee drieë gedruk en ’n stewige buffer opgebou.
“Ja, dit was ’n kwaai slag dat ons hulle toegelaat het om drie keer teen ons te druk in die eerste helfte. Veral teleurstellend is dat ons verdediging juis een van ons sterkpunte deur die seisoen was en dit het ons in die steek gelaat,” sê Du Preez.
Hy het die wenspan geloof as een wat goed gedril is en volgens hom is dit opmerklik hoe goed afgerig die Brumbies is.
Wanneer dit by media-konferensies kom is Du Preez nie die spraaksaamste en gemoedelikste afrigter in wêreldrugby nie en kan glad nie daarvan beskuldig word dat hy ’n babbelkous is oor die ontleding van wedstryde nie, maar hy het darem aan die Aussie-joernaliste gesê wat hulle wou hoor: “Ek glo die Brumbies kan Argentinië toe gaan en daar wen. Volgens my is die Jaguares nie onoorwinlik nie.”
Dit sal egter ’n geval wees van sien is glo wat die Brumbies se wenkans betref in wat baie moeilike toestande vir die besoekers gaan wees.
Meer oor: Canberra | Haaie | Brumbies | Robert Du Preez | Superrugby
Brumbies beëindig SA se Superrugby-aanslag